चम्मच बताता मेजबान की हैसियत; मुंह में बड़ा निवाला लेना भुक्खड़, बेईमान होने की निशानी
दुनिया भर में कोई ऐसे व्यक्ति के साथ बैठकर खाना खाना पसंद नहीं करता जो गंदा दिखता हो या खाना खाते समय जिसके हावभाव तमीजदार न दिखें।
लंदन म्यूजियम में राजाओं-महाराजाओं की पेंटिंग लगी है। अपने जमाने के खानपान के तौर-तरीकों को दर्शाने वाली इस पेंटिंग में लंबी टेबल पर बैठा राजा मुंह खोलकर नॉनवेज फूड खाते और हड्डियां फर्श पर फेंकता दिखता है। फर्श पर बैठा कुत्ता इन हड्डियों को चबा रहा है।
राजा के वाइन पीने में भी सलीका नजर नहीं आ रहा। वाइन की बूंदें उसकी दाढ़ी पर चमक रही हैं।
ब्रिटिशर्स ईमानदारी से यह मानते हैं कि उनके पूर्वज असभ्य रहे हैं। सच स्वीकारने की इसी ताकत ने ब्रिटेन को सबसे तहजीबदार देश बना दिया।
दुनिया भर में कोई ऐसे व्यक्ति के साथ बैठकर खाना खाना पसंद नहीं करता जो गंदा दिखता हो या खाना खाते समय जिसके हावभाव तमीजदार न दिखें।
तहजीब यह कहती है कि खाना खाने से पहले हाथ धोए जाएं। डाइनिंग टेबल पर हाथ पोंछने के लिए नैपकिन मिले और डाइनिंग टेबल खूबसूरत ढंग से सजी हो।
आज ‘फुरसत का रविवार’ है। आप परिवार और दोस्तों संग रेस्तरां या होटल जाने का प्लान कर रहे होंगे या घर पर ही किसी को खाने का न्योता दिया होगा। आइए, रेस्तरा पहुंचने से पहले आज टेबल मैनर्स पर बात कर ली जाए। 
तीन किताबें बताती हैं, कैसे विकसित हुआ खानपान का सलीका
पेंटिंग के बारे में पढ़कर मध्य युग के जिन फूड मैनर्स को लेकर आज हम बात कर रहे हैं, उसी जमाने में खान-पान से जुड़े शिष्टाचार भी बने।
इन तौर-तरीकों को डैनियल ऑफ बेकल्स ने 'द बुक ऑफ द सिविलाइज्ड मैन' (अरबन्स मैग्नस) नाम की किताब में सहेजा।
यह किताब 12वीं शताब्दी के अंत में लिखी गई। यूरोप के उन माता-पिता के बीच इस किताब की डिमांड हमेशा बनी रहती है जिनके बच्चे बड़े हो रहे होते हैं।
डैनियल की किताब बताती है कि आप घर में बच्चे से कहते हैं, ‘सीधे बैठो’, ‘टेबल पर कोहनी मत रखो’। बच्चों को यह सब सिखाने की शुरुआत घर में ही होती है।
भारत में भी बच्चों को पेरेंट्स सिखाते हैं कि रोटी का निवाला कैसे तोड़ा जाए और वह कितना छोटा हो, जिससे मुंह ठुंसा हुआ न लगे। निवाला मुंह में डालते वक्त मुंह कितना खोला जाए?
हाथ धोने के बाद उसे पोंछने का चलन कैसे आया?
उस जमाने में भी आतिथ्य का आनंद लेने वालों से उम्मीद रहती कि वे टेबल पर आने से पहले हाथ धोएं। भीगे हाथों को तौलिए से पोंछे। मेजपोश से या खुद के कपड़े से ही हाथ पोंछने को असभ्य माना जाता।
असल में, उस जमाने में पहनने के लिए लोगों के पास एक ही कपड़ा होता। ऐसे में नैपकिन यानी रुमाल का इस्तेमाल शुरू हुआ जिसे धोना और बदलना बहुत आसान था।
डैनियल ने बताया, उस जमाने में लिनेन का कपड़ा बहुत अच्छा माना जाता। क्योंकि यह हल्का होता है और उसे धोना और सुखाना भी आसान रहता है।
डैनियल कहते हैं कि टेबल पर ‘नाइफ, नमक, ब्रेड और ड्रिंक्स करीने से रखना भी एक कला है। टेबल पर अच्छी क्वालिटी का मेजपोश होना चाहिए।
डैनियल का मानना था कि बिना टेबल के लंच-डिनर किया जा सकता है। लेकिन बिना मेजपोश के यह सब असभ्यता की निशानी है। ले मेनागियर ने भी अपनी पत्नी से कहा, ‘खाने की टेबल की सजावट मायने रखती है।’
चम्मच बताता है मेजबान की हैसियत
डैनियल के मुताबिक पुराने जमाने में माना जाता था कि लंच या डिनर की टेबल पर रखा चम्मच मेजबान की हैसियत बताता है। ताकि मेजबान दावत में आने वाले गेस्ट की मेहमानवाजी में कोई कसर न छोड़े।
अच्छी क्वालिटी की कटलरी (छुरी, चम्मच और कांटे आदि) न केवल आपकी हैसियत में चार चांद लगाते हैं बल्कि आप अच्छा मेजबान होने के साथ-साथ अतिथि को महत्वपूर्ण भी महसूस कराते हैं।
इससे यह भी पता चलता है कि आप घर आए मेहमान को कितना सम्मान देते हैं।
बड़ा निवाला भुक्खड़, बेईमान और लालची होने की निशानी 
डैनियल बताते हैं कि मध्यकाल में थाली में परोसे जाने वाले व्यंजन को लोग मिल-बांटकर खाते। डाइनिंग एटिकेट्स की दुनिया में यह शिष्टाचार अलिखित दर्ज है, जो आज भी कायम है।
ऐसे में जब भी लंच-डिनर के लिए टेबल पर बैठें तो ध्यान रखें कि भोजन का निवाला बगल में बैठे दूसरे मेहमानों के निवाले से बड़ा या बहुत छोटा न हो। बड़ा निवाला लालची, भुक्खड़ और बेईमानी की निशानी माना जाता है।
सुरसा जैसा मुंह खोलकर न खाएं
भोजन सम्मान और कायदे के साथ करना चाहिए। डैनियल कहते हैं, ‘अपने मुंह में छोटा निवाला लें और बिना आवाज किए उसे धीरे-धीरे चबाएं।’ उन्होंने बताया-
निवाला कितना बड़ा होना चाहिए? इस मसले पर ‘बोके ऑफ़ कर्टेसिये’ में कुछ नहीं लिखा मिलता।
मगर इसमें इतना जरूर कहा गया है कि ‘जो अपने मुंह में ज्यादा खाना ठूंस लेते हैं, वे बंदर जैसे नजर आते हैं।’
...तो टेबल पर खाने-पीने के तौर-तरीकों से जुड़ी इन 7 बातों को भी जान लेते हैं।
खाते हुए डॉगी-बिल्ली को न सहलाएं
कई बार डाइनिंग टेबल के पास आसपास डॉगी या पालतू बिल्ली इस उम्मीद में मंडरा रहे होते हैं कि उन्हें कोई प्यार करे। लेकिन ध्यान रहे कि इस दौरान उन्हें सहलाना या छूना नहीं चाहिए।
डाइनिंग टेबल पर ध्यान रखी जाने वाली बातों को इस ग्रैफिक से समझ सकते हैं।
खाने-पीने के सलीके से पूर्व राष्ट्रपति डॉ. सर्वपल्ली राधाकृष्णन के साथ हुई एक घटना का किस्सा याद आता है, जो आप भी जानें।
वेजेटेरियन राधाकृष्णन की प्लेट में जब माओ ने रखी चॉपस्टिक 
डॉ. राधा कृष्णन भारत के उपराष्ट्रपति के तौर पर 3 सप्ताह की विदेश यात्रा पर निकले। इस दौरान उनका चीन भी जाना हुआ। तब चीन की सत्ता पर माओत्से तुंग विराजमान थे।
दौरे पर डॉ. राधाकृष्णन की मुलाकात माओ के साथ तय थी। अगवानी के दौरान राधा कृष्णन ने माओ के बाएं गाल पर थपकी लगा दी।
माओ कुछ कहते, इससे पहले डॉ. राधा कृष्णन बोले, 'सभापति महोदय, चौंकिए नहीं, मैंने स्टालिन और पोप के साथ भी ऐसा ही किया था।' इस पर माओ कुछ बोल नहीं पाए।
अब शरारत करने की बारी थी माओ की। खाना खाते हुए माओ ने शरारत में डॉ. राधा कृष्णन की प्लेट पर अपनी प्लेट में से उठाकर एक चॉपस्टिक्स रख दी।
माओ नहीं जानते थे कि डॉ. राधा कृष्णन शाकाहारी हैं। हालांकि राधा कृष्णन ने बुरा नहीं माना और विनम्रता से अपना भोजन समाप्त किया।
यह दोनों नेताओं की परिपक्वता थी कि उन्होंने इन बातों का बुरा नहीं माना। अगर आप कभी विदेश यात्रा पर जाएं तो उस देश के खानपान से जुड़े रीति-रिवाजों का भी ख्याल रखें। ऐसे ही कुछ और रिवाजों के बारे में भी जानिए।
जापान में चावल की कटोरी में चॉपस्टिक सीधी न रखें
जापानी कुकिंग इंस्ट्रक्टर और ‘सुशी फॉर डमीज़’ की सह-लेखिका मिनेको ताकाने मोरेनो के मुताबिक खाना खाते हुए चॉपस्टिक साथ रखें।
यह दाहिने हाथ में हो। दोनों स्टिक इधर-उधर नहीं होनी चाहिए। चावल के कटोरे में चॉपस्टिक को सीधे खड़े रखने को बुरा माना जाता है।
असल में, किसी व्यक्ति की मृत्यु के बाद चावल भरे कटोरे में चॉपस्टिक सीधी करके उसके ताबूत में रखी जाती है। ऐसे में, डाइनिंग टेबल पर सीधी रखी चॉपस्टिक को बुरा मानते हैं।
मिडिल ईस्ट और साउथ अफ्रीका में भी बाएं हाथ से खाना नहीं खाते
भारत में बाएं हाथ से खाने की मनाही है। बच्चों को बचपन से सिखाया जाता है कि दाहिने हाथ से खाएं। दक्षिण भारतीय परंपरा में खाते हुए बाएं हाथ से थाली छू तक नहीं सकते।
भारतीय इसे लेकर इतने सख्त हैं कि कोई शुभ काम, पैसे और कागजात का लेन-देन भी बाएं हाथ से नहीं करते हैं। मिडिल ईस्ट और साउथ अफ्रीका में भी बाएं हाथ से खाना खाना बुरा माना जाता है।
रूस में वाइन पीने से मना नहीं कर सकते
यदि आप रूस में हैं और कोई वाइन ऑफर कर रहा तो आप क्या करेंगे? अगर आपने वाइन पीने के प्रस्ताव को मान लिया तो मेजबान आपको सच्चा दोस्त मान लेगा।
और अगर आपने इस प्रस्ताव को ठुकराया तो मुमकिन है कि सामने वाले की नाराजगी झेलनी पड़े। यह भी हो सकता है कि वह गुस्से में वाइन से भरा गिलास फेंक दे।
वोदका पीते हैं नीट 
रूस में वोदका नीट पीना अच्छा माना जाता है। अगर उसमें बर्फ, जूस या पानी मिला दिया तो माना जाता है कि ड्रिंक अशुद्ध हो गई। वोदका में बीयर मिलाकर पीना बहुत अच्छा मानते हैं। इसे रूसी योर्श (yorsh) कहते हैं।
इटली में दोपहर बाद नहीं पी सकते कैपचीनो
इतावली लोगों का मानना है कि दोपहर बाद कैपचीनो पीना पेट की सेहत के लिए ठीक नहीं होता है। दूसरा-इससे दोपहर की भूख मर जाएगी। असल में, इटली में लोग खाली पेट कॉफी नहीं पीते। वहां कॉफी के साथ क्रॉसैंट या हल्का-फुल्का स्नैक्स जरूर खाया जाता है।
ऐसे में इटली में दिन में 1-2 बजे के बाद कॉफी पीना ठीक नहीं माना जाता। यही वजह है कि इटली में रेस्तरां में आमतौर पर लोग दोपहर तीन बजे के बाद कॉफी ऑर्डर नहीं करते। अगर आपने ऐसा कर दिया तो मान लिया जाता है कि ये सैर-सपाटे के लिए आया हुआ कोई टूरिस्ट है।
थाईलैंड में कांटा मुंह में डालने को मानते हैं गलत
फूड ब्लॉगर लीला पुण्यरतबंधु बताती हैं कि थाईलैंड में ज्यादातर खाने के आइटम चावल से बनते हैं। लंच या डिनर में कांटे-चम्मच का इस्तेमाल होता है।
नए मेहमान के लिए सबसे कठिन होता है चावल से बने खाने का निवाला कांटे से लेना। क्योंकि थाईलैंड के शिष्टाचार के मुताबिक कांटा मुंह के अंदर नहीं जाना चाहिए।
उसकी मदद खाने को मुंह तक पहुंचाने भर के लिए ही ली जाती है। कांटे को मुंह में डालने को गलत आदत मानते हैं।
डाइनिंग टेबल पर ब्रेड नहीं खा सकते 
जब हमें भूख लगती है तो कई बार टेबल पर रखा कोई फूड आइटम उठाकर एक बाइट खा लेते हैं। भारत में तो कई बार लोग रोटी का टुकड़ा ही खा लेते हैं।
लेकिन फ्रांस में इसे गलत माना जाता है। फ्रांस में आमतौर पर भोजन करने के बाद आखिर में ‘चीज’ के साथ ब्रेड खाई जाती है।
फ्रांस की एक और मजेदार बात है, जो शायद दुनिया में कहीं और नहीं पाई जाती। फ्रांस में ब्रेड सीधे टेबल पर रखने को अच्छा माना जाता है। अगर आप फ्रांस में हैं और ब्रेड को प्लेट में रखने से चूक गए तो परेशान होने की जरूरत नहीं।
चीन में मछली पलटकर खाना मानते हैं बुरा
भारत में मछली एक तरफ खा लेने के बाद उसे उलट-पलटकर किसी भी तरफ से खाया जाता है। लेकिन चीन में मछली इस तरह खाना अपशकुन माना जाता है। वहां मानते हैं कि मछली को पलटकर खाने से मछुवारे की नाव समुद्र में उलट जाएगी। ऐसे में अगर आप चीन या हांगकांग में हैं और मछली खा रहे हैं तो इस बात का जरूर ध्यान रखें।
कोरिया में दोनों हाथ से पकड़ें ड्रिंक
कोरिया में अगर कोई उम्रदराज व्यक्ति आपको ड्रिंक ऑफर कर रहा है तो वाइन ग्लास को दोनों हाथ से पकड़ना होता है। इसे बड़े-बुजुर्गों का सम्मान माना जाता है।
इसी तरह जब तक बुजुर्ग व्यक्ति खाना शुरू नहीं करता है तब तक आप भी डाइनिंग टेबल पर खाना खाना शुरू नहीं कर सकते। तीसरा-जब तक वह बुजुर्ग व्यक्ति खाना खा नहीं लेता तब तक आप टेबल से नहीं उठ सकते।
रेस्तरां में खाने की टेबल पर शिकायत का सलीका
आप बाहर खाना खाने जाते हैं ताकि मुंह में अच्छा टेस्ट लेकर लौटें। लेकिन रेस्तरां या मेजबान के घर पर कोई ऐसा बर्ताव न करें कि मुंह का स्वाद रविवार का खुशनुमा माहौल ही बिगड़ जाए।
ग्रैफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।